Et højtstående medlem af banden Loyal To Familia (LTF) kræves idømt fængsel på livstid for blandt andet nedskydningen af to tilfældige cyklister på Nørrebro i København.

Hvis Københavns Byret imødekommer kravet, vil det være første gang i dansk retshistorie, at en sag om drabsforsøg udløser landets strengeste straf.

Den usædvanlige påstand fra anklager Jens Povlsen skyldes, at drabsforsøgene skete i forbindelse med en konflikt i bandemiljøet. Den omstændighed gør, at straffen kan forhøjes med op til det dobbelte.

»Jeg er godt opmærksom på, at det kan virke voldsomt i en sag om drabsforsøg,« siger anklageren fredag i Københavns Byret.

»Men uanset hvordan man vender og drejer det, skal der idømmes livstid. Der er ikke anden mulighed,« mener han.

Det var natten til 21. september sidste år, at det dengang 26-årige LTF-medlem bevægede sig dybt ind på den rivaliserende bande Brothas' territorium på Ydre Nørrebro.

Da han ved 01-tiden nåede frem til den yderste del af Nørrebrogade, trak han en pistol, og i løbet af mindre end et minut affyrede han 11 skud.

De første skud var rettet mod en 19-årig mand og to forskellige forretninger, hvor medlemmer af Brothas ofte hænger ud. I den forbindelse var tre personers liv i fare, har Københavns Byret tidligere slået fast.

Ingen af disse tre ofre, den 19-årige mand og to ekspedienter, blev dog ramt.

Herefter løb den tiltalte længere ind mod byen, og ved Den Røde Plads rettede han våbnet mod to tilfældige cyklister.

En 32-årig svensk kvinde blev ramt i ballen, mens en mand i midten af 30'erne blev strejfet af et projektil.

»Der er tale om et bandemedlem, der har været med til at trække helt tilfældige mennesker ind i den her konflikt. Det er en forbrydelse, der udfordrer samfundets grundlæggende værdier,« siger anklager Jens Povlsen.

Selv om de 11 skud blev affyret i løbet af cirka 60 sekunder, mener anklageren, at der er tale om separate hændelser.

»Tiltalte har mellem hver skudserie haft tid til at tænke,« siger Jens Povlsen og gennemgår, hvordan de enkelte forhold efter hans mening bør straffes.

Tre tilfælde af livsfarlig fareforvoldelse, de to drabsforsøg samt våbenbesiddelse bør sammenlagt "som det absolut laveste" udløse 11 års fængsel, men snarere 12-13 år.

»Det er udgangspunktet, hvis vi ser bort fra straffelovens paragraf 81a,« siger anklageren. Det er den bestemmelse, der i dette tilfælde gør det muligt at forhøje straffen til det dobbelte.

»Vi ender altså på en straf på 24-26 år. Det kan man ikke i dansk ret,« siger anklageren og konkluderer derfor, at resultatet må være fængsel på livstid.

FAKTA FAKTA: Det betyder fængsel på livstid Et medlem af banden Loyal To Familia risikerer at blive idømt landets strengeste straf, fængsel på livstid. En anklager kræver i Københavns Byret et medlem af banden Loyal To Familia (LTF) idømt fængsel på livstid for et vildt skyderi på Nørrebro i København, hvor to tilfældige cyklister blev såret. Herunder kan du læse mere om fængsel på livstid. * Fængsel på livstid betragtes som landets strengeste straf og er som udgangspunkt en dom til fængsel resten af livet. * I gennemsnit bliver livstidsdømte dog løsladt efter 16-17 års fængsel. * Tidligst efter 12 år kan en livstidsfange blive prøveløsladt. Det er Kriminalforsorgen, der træffer afgørelsen efter indstilling fra fængslet, hvor den dømte afsoner. * Hvis Kriminalforsorgen skønner, at der er fare for ny kriminalitet, kan ansøgning om prøveløsladelse afvises. Dette kan afsoneren indbringe for retten efter 14 år. * Før prøveløsladelse af en livstidsfange skal der indhentes en udtalelse fra Retslægerådet om personens farlighed. * På den baggrund ender nogle fanger med at tilbringe flere årtier bag tremmer. To nuværende afsonere har således siddet i over 30 år. * Det drejer sig om henholdsvis Naum Conevski, der i 1984 likviderede to unge mænd på Amager, og Seth Sethsen, der året efter begik rovmord på en taxichauffør i Albertslund. * For øjeblikket afsoner 25 personer en livstidsdom i Danmark. Hertil kommer ubådskaptajn Peter Madsen, der i sidste måned også fik livstid. Den dom er dog anket til landsretten. Kilder: Ritzau og Kriminalforsorgen FOLD UD FOLD UD

Under sagen har den tiltalte erkendt skyderiet. Dog har han afvist, at han skød for at dræbe, ligesom skuddene ifølge ham ikke faldt i forbindelse med den verserende bandekonflikt.

Derimod hævder han, at han ønskede at hævne en parkeringsstrid fra tidligere på dagen, hvor en person skal have spyttet på ham.

Men den forklaring afviste samtlige dommere og nævninger, da de afsagde kendelse om skyld tidligere på ugen.

Ikke desto mindre mener forsvarer Berit Ernst, at påstanden om livstid er skudt helt forbi. Hun henviser til, at bandeparagraffen alene gør det muligt at forhøje straffen til det dobbelte.

Desuden påpeger hun, at et drab som udgangspunkt straffes med fængsel i 12 år. Efter hendes mening ville det være rigtigst at holde sig under det.

»Der er ikke nogen, der er afgået ved døden. Strafposition herfra er ti års fængsel og højst 12 år,« siger hun.

Dommen i sagen ventes fredag eftermiddag.

/ritzau/